Feb 27,2016
ధనికులకు రూ.లక్ష కోట్ల సబ్సిడీలు!
న్యూఢిల్లీ: లోక్‌సభలో శుక్రవారం ఆర్థిక మంత్రి ప్రవేశపెట్టిన 'ఆర్థిక సర్వే-2016' ప్రభుత్వ సబ్సిడీల పంపిణీల విషయాన్ని ప్రధానంగా ప్రస్తావించింది. దాదాపు రూ.లక్ష కోట్ల విలువైన సబ్సిడీలు అవి అవసరం లేని సంపన్న అనుబంధ వర్గాల వారికి చేరుతున్నట్లు లెక్క తేల్చింది. సమాజంలో అట్టడుగున నివసిస్తూ నిజంగా వాటికి అర్హులైన వారికి సబ్సిడీ ఫలాలు అందేలా చర్యలు తీసుకోవాలని సర్కారుకు సూచించింది. వాస్తవంగా సబ్సిడీలు అవసరం లేని సంపన్న వార్గల వారికి చిన్న మొత్తాల పొదుపుతో (పీపీఎఫ్‌-రూ.11,900 కోట్ల సబ్సిడీ) పాటు బంగారం (రూ.4,093 కోట్లు), వంటగ్యాస్‌ (రూ.40,151 కోట్లు), కిరోసిన్‌ (రూ.5,501 కోట్లు), విద్యుత్తు (రూ.37,170 కోట్లు), రైల్వే ఛార్జీలు (రూ.3,671 కోట్లు), విమాన ఇంధనం సబ్సిడీ (రూ.762 కోట్లు)రూపంలో సబ్సిడీలు అందుతున్నట్లు పేర్కొంది. ఈ పథకాల ద్వారా ధనిక వర్గాల వారికి అందుతున్న సబ్సిడీ రూ.లక్ష కోట్లగా ఉన్నట్లు సర్వే తెలిపింది. ఇవి కేవలం మధ్య తరగతి ప్రజలకే కాకుండా ధనిక వర్గాలకు కూడా మేలు చేస్తున్నట్లు వివరించింది. చిన్న మొత్తాల పొదుపు కాకుండా ఆరు కమోడిటీ, సేవల మూలంగా ఖజానాకు దాదాపుగా రూ.91,350 కోట్ల మేర సబ్సిడీ భారం పడుతున్నట్లుగా సర్వే తేల్చింది. ఇది కాకుండా చిన్న మొత్తాల పొదుపులో భాగమైన పీపీఎఫ్‌ పథకంలో అంతర్గతంగా ప్రభుత్వం అందిస్తున్న సబ్సిడీని లెక్కిస్తే ఈ సబ్సిడీ భారగం రూ.లక్ష కోట్లకు పైగానే ఉంటుందని సర్వే తెలిపింది. వీటిని నిలవరించే దిశగా ప్రభుత్వ చర్యలు తీసుకుంటే దేశ ఆర్థిక వ్యవస్థ బాగా కలిసి వస్తుందని పేర్కొంది. నేరుగా లబ్దిదారులకు జన్‌ధన్‌ పథకంలోని ఖాతాలలో సబ్సిడీలను అందజేయడం, ఆధార్‌ అండ్‌ మొబైల్స్‌ (జామ్‌)ల ద్వారా సబ్సిడీలను అందించడాన్ని మరింతగా విస్తరించాలని ప్రభుత్వానికి సూచించింది. ప్రభుత్వ మళ్లింపులు, ఫెర్టిలైజర్స్‌ సబ్సిడీలకు ప్రధానంగా జామ్‌ విధానాన్ని వర్తింపజేయాలని సూచించింది. దీనిని బట్టి ప్రభుత్వ ఖజానాకు ఎంత మొత్తంలో తెలియకుండాలనే నష్టం కలుగుతోంది విశ్లేషించుకోవచ్చని తెలిపింది. దీనిని నివారించడం ద్వారా అవసరమైన వారికి వీటిని మళ్లించడం ద్వారా దేశానికి మేలు జరుగుతుందని తెలిపింది. జామ్‌ను విస్తరించే ముందు విధానకర్తలు లబ్దిదారుల గుర్తింపు, ఆర్థిక సమ్మెళిత వృద్ధి వంటి అంశాలను పరిగణనలోకి తీసుకోవాలని సూచించింది. దీని వల్ల ప్రభుత్వానికి మరింత ఆర్థిక వెసులుబాటు లభిస్తుందని తెలిపింది.
మీ స్నేహితులకు రికమెండ్ చెయ్యండి